Birži (Salas pagasts)
Šis raksts ir par apdzīvotu vietu Salas pagastā. Par citām jēdziena Birži nozīmēm skatīt nozīmju atdalīšanas lapu. Birži ir apdzīvota vieta Jēkabpils novada Salas pagastā. Izvietojusies Ziemeļsusējas pietekas Podvāzes krastos autoceļu P72 un P75 krustojumā 12 km no pagasta centra Salas, 13,5 km no novada centra Jēkabpils un 144 km no Rīgas. Apdzīvotā vieta izveidojusies pie bijušās Biržu muižas (Groß-Buschhof) centra nozīmīgu ceļu krustojumā. 17. gadsimta vidū kļuva par ievērojamu ražošanas centru, Biržu dzelzs cepļi devuši 1800 mucu čuguna gadā. Te bijuši stikla, kaļķu un darvas cepļi, kālija (sodas) un ziepju vārītava, divas kokzāģētavas un mucu darbnīcas. Līdz 1949. gadam bija Biržu pagasta (vēlāk, līdz 1975. gadam — Biržu ciema) centrs. Par lielāku apdzīvoto vietu Birži izveidojušies pēckara gados. Biržos atrodas pamatskola, Biržu pamatskola, kultūras nams, bibliotēka, viesu nams, luterāņu baznīca. Apskates objekti ir bijušās Biržu mācītājmuižas dzīvojamās un saimnieciskās ēkas, tajā skaitā ūdensdzirnavas. 1,5 km uz austrumiem no ciema atrodas Biržu lidlauks, kurā ierīkota rallijkrosa trase. Pie Biržiem atrodas dolomīta karjers, kur ieguve notika 1984.-1993. gadā. Karjera dibenā zem ūdens saglabājušās dzelzceļa sliedes un gulšņi. Biržu dolomītu uzskata par Latvijā cietāko un izturīgāko.